Document ID: 32012R1056

KOMISSION ASETUS (EU) N:o 1056/2012,
annettu 12 päivänä marraskuuta 2012,
elintarvike-entsyymeistä annetun Euroopan parlamentin ja neuvoston asetuksen (EY) N:o 1332/2008 muuttamisesta siirtymätoimenpiteiden osalta
(ETA:n kannalta merkityksellinen teksti)
EUROOPAN KOMISSIO, joka
ottaa huomioon Euroopan unionin toiminnasta tehdyn sopimuksen,
ottaa huomioon elintarvike-entsyymeistä sekä neuvoston direktiivin 83/417/ETY, neuvoston asetuksen (EY) N:o 1493/1999, direktiivin 2000/13/EY, neuvoston direktiivin 2001/112/EY ja asetuksen (EY) N:o 258/97 muuttamisesta 16 päivänä joulukuuta 2008 annetun Euroopan parlamentin ja neuvoston asetuksen (EY) N:o 1332/2008 (1) ja erityisesti sen 17 artiklan 5 kohdan
sekä katsoo seuraavaa:
(1)
Asetuksen (EY) N:o 1332/2008 17 artiklan 2 kohdan mukaan määräaika entsyymihakemusten jättämiselle on 24 kuukautta elintarvikelisäaineiden, elintarvike-entsyymien ja elintarvikearomien yhtenäisestä hyväksymismenettelystä 16 päivänä joulukuuta 2008 annetun Euroopan parlamentin ja neuvoston asetuksen (EY) N:o 1331/2008 (2) 9 artiklan 1 kohdan mukaisesti vahvistettavien täytäntöönpanotoimien soveltamispäivästä.
(2)
Asetuksen (EY) N:o 1331/2008 täytäntöönpanosta 10 päivänä maaliskuuta 2011 annettua komission asetusta (EU) N:o 234/2011 (3) sovelletaan 11 päivästä syyskuuta 2011.
(3)
Hyväksyttyjen elintarvike-entsyymien unionin luettelon laatimisen olisi tapahduttava joustavasti, eikä se saisi aiheuttaa häiriöitä nykyisillä elintarvike-entsyymien markkinoilla ja etenkään pienissä ja keskisuurissa yrityksissä. Aiheellisia siirtymätoimenpiteitä tämän luettelon laatimiseksi voidaan tarvittaessa antaa asetuksen (EY) N:o 1332/2008 17 artiklan 5 kohdassa tarkoitettua menettelyä noudattaen.
(4)
Asetuksen (EU) N:o 234/2011 5 artiklan 3 kohdan nojalla hakijoiden on otettava huomioon Euroopan elintarviketurvallisuusviranomaisen, jäljempänä ’elintarviketurvallisuusviranomainen’, antamat riskinarviointia varten tarvittavia tietoja koskevat viimeisimmät ohjeet, jotka ovat saatavilla hakemuksen toimittamishetkellä. Elintarviketurvallisuusviranomainen antoi 23 päivänä heinäkuuta 2009 tieteellisen lausunnon (4), jossa annettiin ohjeita elintarvike-entsyymihakemusten arviointiin vaadittavista tiedoista, ja julkaisi 8 päivänä heinäkuuta 2011 ohjeasiakirjan (5), jossa annetaan neuvoja elintarvike-entsyymejä koskevan asiakirja-aineiston toimittamista varten. Se antoi 25 päivänä toukokuuta 2011 myös tieteellisen lausunnon (6), jolla päivitetään elintarvike- ja rehukäyttöön tarkoitettujen muuntogeenisten mikro-organismien ja niistä saatujen tuotteiden riskinarviointia koskevia ohjeita.
(5)
Yksityiskohtaiset vaatimukset, jotka esitetään asetuksessa (EU) N:o 234/2011 sekä elintarviketurvallisuusviranomaisen ohjeissa ja neuvoissa, hyväksyttiin myöhemmin kuin asetus (EY) N:o 1332/2008.
(6)
Tähänastiset kokemukset osoittavat, että hakemusten jättämiselle asetettu alkuperäinen määräaika on riittämätön, jotta sidosryhmät ja erityisesti pienet ja keskisuuret yritykset pystyisivät tuottamaan kaikki tarvittavat tiedot kyseisen ajan kuluessa. Hakemusten jättämiseen tarvitaan alun perin ennakoitua enemmän aikaa, jotta voidaan taata kitkaton siirtyminen nykyisestä oikeudellisesta tilanteesta asetuksella (EY) N:o 1332/2008 vahvistettuun järjestelmään. Näin ollen asetuksella (EY) N:o 1332/2008 entsyymihakemusten jättämiselle vahvistettua 24 kuukauden määräaikaa olisi pidennettävä.
(7)
Tässä asetuksessa säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset, eivätkä Euroopan parlamentti ja neuvosto ole vastustaneet niitä,
ON HYVÄKSYNYT TÄMÄN ASETUKSEN:
1 artikla
Korvataan asetuksen (EY) N:o 1332/2008 17 artiklan 2 kohdan toinen alakohta seuraavasti:
”Määräaika hakemusten jättämiselle on 42 kuukautta elintarvikelisäaineiden, elintarvike-entsyymien ja elintarvikearomien yhtenäisestä hyväksymismenettelystä annetun asetuksen (EY) N:o 1331/2008 9 artiklan 1 kohdan mukaisesti vahvistettavien täytäntöönpanotoimien soveltamispäivästä.”
2 artikla
Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 12 päivänä marraskuuta 2012.

Labels: 3
17
16